
„Nem eszméik, hanem a pénzük vert meg minket” – Magyarország 2022-es országgyűlési választásának vizsgálata területi ökonometriai modellel

A magyar (és tágabban a kelet-közép-európai régió) viszonylag fiatal demokráciáiban már a rendszerváltás óta visszatérő kérdés, hogy vajon milyen faktorok határozzák meg a választások eredményét. A diskurzus az elmúlt időszak turbulens politikai és közéleti változásai miatt különösen érdekes lehet: a hazai kormánypárt 2022-ben az ötödik ciklusát kezdte meg, ez pedig mind a magyar közbeszédben és publicisztikában, mind nemzetközi viszonylatban hatalmas visszhangot kapott.
Dolgozatunkban a magyar települések 2022-es országgyűlési választási eredményeit vizsgáljuk területi regressziós modellel. Kutatásunkban arra keressük a választ, hogy vajon az egyes településekre 2018 és 2021 között beáramló állami- és európai uniós támogatások egy főre jutó mértéke hozzájárult-e a kormánypárt támogatottságához. Előzetes hipotézisünk az, hogy a támogatások mértéke a megfelelő demográfiai, közigazgatási és jóléti változók mellett szignifikáns hatással van az országgyűlési választások eredményeire. Feltételezésünket területi keresztmetszeti ökonometriai modellel teszteltük, a hipotézisünket pedig elvetettük.



